text: Forsvunden fransk hund nu forenet med sin ejer
  05 oktober 2018 kl. 15.53
  Direktør Richard Østerballe fra Givskud Zoo gjorde sig til helt, da han sammen med en dyrlæge fik fanget og bedøvet en forsvunden fransk hund.
  Den franske cockerspaniel, Gumande, har i halvanden måned været centrum i en stor eftersøgning, efter den løb væk under en ferie i august.
  Men nu er springturen slut. Torsdag formiddag lykkedes det ihærdige frivillige og Givskud Zoos direktør og dyrlæge at indkredse og bedøve den franske hund på en mark i Giveområdet.
  - Vi blev kontaktet for nogle uger siden af nogle lokale, der ledte efter hunden. Den var blevet set ved Give kort tid forinden, så vi blev bedt om at stå standby til at hjælpe, fortæller dyrlæge Ditte-Mari Sandgren fra Givskud Zoo.
  
  Taknemmelig fransk hundeejer
  Ditte-Mari Sandgren, dyrlæge Givskud Zoo: "Han var utrolig glad og nærmest helt ved siden af sig selv, da han endelig kunne røre sin hund igen"
  Imens dyrlægen fik bedøvet hunden, stod hundens ejer på en nærliggende bakke og kiggede med i en kikkert. Den franske familie har boet i en autocamper i Danmark i en måned, mens de utrætteligt har ledt efter Gumande sammen med lokale frivillige.
  - Han var utrolig glad og nærmest helt ved siden af sig selv, da han endelig kunne røre sin hund igen, siger Ditte-Mari Sandgren.
  
  Ros til frivillige
  Hun roser også de mange lokale frivillige, som i halvanden måned ufortrødent fortsatte eftersøgningen efter den franske hund. Torsdag gav anstrengelserne så pote, og da først hunden var fundet var det en smal sag for Givskud Zoos folk at ordne resten.
  - Vi brugte en metode, vi også bruger i parken, hvor vi roligt indkredser dyret, så jeg kan komme tæt nok på til at sende en bedøvelsespil afsted og få hunden til at sove, siger Ditte-Mari Sandgren.
  